Урысыбзэ фIэкIа зымыщIэ адыгэ дапщэ щыIэ!
ЦIыхухэр сыту дытхьэмыщкIэ! Дызэхуэгуапэу, дызэщыгуфIыкIыу дыпсэуным и пIэкIэ, дунейм дымылIэжу дытетын хуэдэ, дызобий, дызозауэ, дызэроукI. ЦIыхум фIэкIа, псэущхьэ щыIэкъым и псэукIэм, и хабзэм текI. Блэри дыгъужьри я хабзэм къытонэж, цIыхур блэи дыгъужьи мэхъуф. Абы щыгъуэми акъыл зиIэр цIыхум и закъуэщ. Плъагъурэ ар «зэран» зэрыхъу.
* * *
Сабийхэм щхьэкIэ утхэныр Iуэху тыншу къэзылъытэр щоуэ. Чуковский Корней зэрыжиIащи, усакIуэфI дыдэхэми мымащIэу яхэтщ ар къызэмыхъулIэ.
* * *
Бзэм лей тебгъэхьэнри лъэпкъым и лъабжьэр къэптIынри зыщ. «Бзэр — лъэпкъырщ», — жиIэрт Достоевскэм. ФIымрэ Iеймрэ зэрызэпекъур бзэрщ. Бзэр зымыщIэм лъэпкъым и хабзэри, и дуней тетыкIэри, и хьэл-щэнри нэсу ищIэнукъым. Бзэр псэухущ лъэпкъыр зэрыпсэур.
* * *
ЦIыхум и акъылыр зыхуэдэм елъытащ и гупсысэкIэри, и гупсысэкIэм хуэдэщ и псэлъэкIэри.
* * *
ЩIэщыгъуэр къаруушхуэщ, абы уи гъащIэм хегъахъуэ. ЩIэщыгъуэ щымыIамэ, гъащIэр ехьэкIыгъуей хъунут.
* * *
Ущалъхуа адэжь щIыналъэм упэIэщIэ, ухуэзэш хъуамэ, гуапагъэ инкIэ уигу къокIыж фи куэбжэпэм деж щылъ мывэжь нэгъуни.
* * *
Хамэхьэм зэи дзыхь хуумыщI: ар уи пщIантIэ щыбгъашхэми, и ныбэр из зэрыхъуу, и пщIантIэ кIуэжынущ, ар ихъумэну.
* * *
Адыгэ цей зыщыгъ негр плъэгъуа? Адыгэ уэрэд жызыIэ франджы ухуэза? Адыгэбзэ фIэкIа зымыщIэ урыс урихьэлIа? АтIэ, урысыбзэ фIэкIа зымыщIэ адыгэ дапщэ щыIэ! Абы къикIыр уи бзэр IэщIыб пщIыуэ, ууейр хыфIэбдзэу нэгъуэщIым ейр къэпщтауэ аращ. Ар лъэпкъыр кIуэдыжыным хуэзышэ гъуэгущ.
Къагъырмэс Борис.
